ಜೇಮ್ಸ್ ಹೊಸ ಪೋಸ್ಟರ್ಗೆ ಫ್ಯಾನ್ಸ್ ಫಿದಾ ಮಾ.17ಕ್ಕೆ ಥಿಯೇಟರ್ಗೆ ಅಪ್ಪು ಬರೋದು ಕನ್ಫರ್ಮಾ? ಇಂದು 2 ಖುಷಿಯ ವಿಚಾರಗಳಿಗಾಗಿ ಇಡೀ ರಾಜ್ಯಾದ್ಯಂತ ಸಂತಸ ಮನೆ ಮಾಡಿದೆ. ಒಂದು 73ನೇ ಗಣರಾಜ್ಯೋತ್ಸವದ ಸಂಭ್ರಮವಾದರೆ, ಮತ್ತೊಂದೆಡೆ ದೊಡ್ಮನೆ ರಾಜಕುಮಾರ ಪವರ್ ಸ್ಟಾರ್ ಪುನೀತ್ ರಾಜ್ಕುಮಾರ್ ಅವರ ಜೇಮ್ಸ್ ಸಿನಿಮಾದ ಹೊಸ ಪೋಸ್ಟರ್ ಬಿಡುಗಡೆ ಆಗಿದ್ದು, ರಾಜ್ಯಾದ್ಯಂತ ಅಪ್ಪು ಅಭಿಮಾನಿಗಳ ಸಂತಸಕ್ಕೆ ಪಾರವೇ ಇಲ್ಲದಂತಾಗಿದೆ. ಸ್ಯಾಂಡಲ್ ವುಡ್ ಪವರ್ ಸ್ಟಾರ್ ಪುನೀತ್ ರಾಜ್ಕುಮಾರ್ ನಟನೆಯ ಕಟ್ಟಕಡೆಯ ಸಿನಿಮಾ ಜೇಮ್ಸ್. ಜೇಮ್ಸ್ ಸಿನಿಮಾದ ಶೂಟಿಂಗ್ ಇನ್ನೂ ಬಾಕಿ ಇದ್ದಾಗಲೇ,ಅಪ್ಪು ಅಜರಾಮರರಾದರು. ಆದರೆ ಅಪ್ಪು ಭಾಗದ ಎಲ್ಲಾ ಶೂಟಿಂಗ್ ಕಂಪ್ಲೀಟ್ ಆಗಿತ್ತು ಅನ್ನೋದೇ ಕೋಟ್ಯಾಂತರ ಅಭಿಮಾನಿಗಳ ಸಣ್ಣ ಸಮಾಧಾನ. ಅಪ್ಪು ಸ್ಯಾಂಡಲ್ವುಡ್ನ ಏಕೈಕ ಫ್ಯಾಮಿಲಿ ಸ್ಟಾರ್. ಹಾಗಾಗಿ ಅಪ್ಪುಗೆ ಪುಟ್ಟ ಮಕ್ಕಳಿಂದ ಅಜ್ಜಿ ತಾತಂದಿರಿಗೂ ಅಚ್ಚುಮೆಚ್ಚು.ಜೇಮ್ಸ್ ಸಿನಿಮಾಗಾಗಿ ಎಲ್ಲರೂ ತುದಿಗಾಲಲ್ಲಿ ನಿಂತಿದ್ದಾರೆ. ಅಪ್ಪು ನಿಧನರಾದಾಗಿನಿಂದ ಜೇಮ್ಸ್ ಸಿನಿಮಾದ ಯಾವುದೇ ಅಪ್ಡೇಟ್ಸ್ ಸಿಕ್ಕಿರಲಿಲ್ಲ. ಆದರೆ ಇಂದು ಗಣರಾಜ್ಯೋತ್ಸವದ ಪ್ರಯುಕ್ತ ಅಪ್ಪು ಜೇಮ್ಸ್ ಸಿನಿಮಾದ ಒಂದು ಪವರ್ ಪ್ಯಾಕ್ ಪೋಸ್ಟರ್ ಬಿಟ್ಟು ಅಭಿಮಾನಿಗಳಿ ಥ್ರಿಲ್ ನೀಡುವಲ್ಲಿ ಯಶಸ್ವಿ ಆಗಿದ್ದಾರೆ ನಿರ್ದೇಶಕ ಚೇತನ್ ಕುಮಾರ್. ಪ್ಯಾರಾ ಮಿಲಿಟರಿ ಲುಕ್ನಲ್ಲಿ, ಕೈನಲ್ಲಿ ಎ ಕೆ 47 ಬಂದೂಕು ಹಿಡಿದು ಸ್ಟೈಲ್ ಆಗಿ ನಡೆದುಕೊಂಡು ಬರುತ್ತಿರುವ ಅಪ್ಪು ಲುಕ್ಗೆ ಫ್ಯಾನ್ಸ್ ಹುಚ್ಚೆದ್ದು ಕುಣಿಯುತ್ತಿದ್ದಾರೆ. ಈ ಪೋಸ್ಟರ್ ಮೂಲಕ ಅಪ್ಪು ಜೇಮ್ಸ್ ಸಿನಿಮಾದಲ್ಲಿ ಸೈನಿಕನ ಪಾತ್ರದಲ್ಲಿ ಕಾಣಿಸಿಕೊಳ್ಳುತ್ತಿರುವುದು ಪಕ್ಕಾ ಆಗಿದೆ. ಜೇಮ್ಸ್ ಸಿನಿಮಾದ ಹೊಸ ಪೋಸ್ಟರ್ ರಿಲೀಸ್ ಮಾಡಿದ್ದು ಕೂಡ ಅಪ್ಪು ಚಿರನಿದ್ರೆಗೆ ಜಾರಿರುವ ಅವರ ಸಮಾಧಿ ಬಳಿ. ಈ ಹಿನ್ನೆಲೆಯಲ್ಲಿ ಅಪ್ಪು ಸಮಾಧಿ ಬಳಿ ಸಾವಿರಾರು ಅಪ್ಪು ಅಭಿಮಾನಿಗಳು ಜಮಾಯಿಸಿದ್ದರು. ತಮ್ಮ ನೆಚ್ಚಿನ ನಾಯಕನ ಸಿನಿಮಾದ ಹೊಸ ಪೋಸ್ಟರ್ ನ್ನು ತಮ್ಮ ತಮ್ಮ ಫೋನಿನಲ್ಲಿ ಹಾಕಿಕೊಂಡು ರಾಜರತ್ನನಿಗೆ ಜೈ, ದೊಡ್ಮನೆ ನಂದಾದೀಪ ಅಪ್ಪು ಬಾಸ್ಗೆ ಜೈ, ಪವರ್ ಸ್ಟಾರ್ಗೆ ಜೈ ಎಂದು ಕೂಗುತ್ತಾ ಸಂಭ್ರಮಿಸಿದ್ದಾರೆ. ಪೋಸ್ಟರ್ ರಿಲೀಸ್ ಆಗಿರುವ ಸಂದರ್ಭದಲ್ಲಿ ಅಪ್ಪು ಬಾಸ್ಗೆ 101 ತೆಂಗಿನ ಕಾಯಿಗಳನ್ನು ಹೊಡೆಯುದಾಗಿ ಅಭಿಮಾನಿಗಳು ಹೇಳಿದ್ದಾರೆ. ಅಪ್ಪು ಇನ್ನಿಲ್ಲ ಅನ್ನೋ ವಿಷಯ ಎಷ್ಟು ಸತ್ಯವೋ,ಅಪ್ಪು ನಮ್ಮನ್ಮು ಬಿಟ್ಟು ಎಲ್ಲೂ ಹೋಗಲ್ಲ ಅನ್ನೋ ವಿಷಯವೂ ಅಷ್ಟೇ ಸತ್ಯ. ಒಂದು ಪೋಸ್ಟರ್ಗೆ ಈ ರೀತಿ ಜಾತ್ರೆ ಮಾಡುತ್ತಿರುವ ಅಪ್ಪು ಅಭಿಮಾನಿಗಳು, ಇನ್ನೂ ಜೇಮ್ಸ್ ಸಿನಿಮಾ ರಿಲೀಸ್ ಆದರೆ ಅಪ್ಪು ಉತ್ಸವವನ್ನೇ ಮಾಡುತ್ತಾರೆ. ಅಂದಹಾಗೆ ಜೇಮ್ಸ್ ಸಿನಿಮಾ ಅಪ್ಪು ಹುಟ್ಟಹಬ್ಬದ ದಿನವಾದ ಮಾರ್ಚ್ 17 ನೇ ತಾರೀಖು ರಿಲೀಸ್ ಮಾಡಲಾಗುತ್ತದೆ ಎಂದು ಹೇಳುತ್ತಿದ್ದಾರೆ. ಆದರೆ ಈ ಬಗ್ಗೆ ಚಿತ್ರತಂಡದಿಂದ ಅಧಿಕೃತ ಮಾಹಿತಿ ಬರಬೇಕಿದೆ ಅಷ್ಟೆ.